በድሬዳዋ በ2.4 ቢሊየን ዶላር የማዳበሪያ ፋብሪካ ሊገነባ ነው
ኢትዮጵያና ሞሮኮ በዓለም በትልቅነቱ ሁለተኛ የሆነውን የተቀናጀ የፎስፌት የማዳበሪያ ፋብሪካ በ2.4 ቢሊየን ዶላር በድሬደዋ ከተማ ለመገንባት ተስማሙ፡፡በኢትዮጵያ ጉብኝት ያደረጉት የሞሮኮ ንጉስ መሓመድ ስድስተኛ፣ የኢፌዴሪ ፕሬዚዳንት ዶክትር ሙላቱ ተሾመና ጠቅላይ ሚነስትር ኃይለማርያም ደሳለኝ በተገኙበት ነው የመግባቢያ ስምምነት ሰነዶቹ የተፈረሙት።የፕሮጄክቱ ሁለተኛ ምዕራፍ ግንባታ 1.3 ቢሊዮን ዶላር የሚፈጅ ሲሆን፣ አጠቃላይ ፕሮጀክቱ 3.7 ቢሊዮን ዶላር እንደሚደርስ ተመልክቷል፡፡በድሬደዋ ኢንዳስትሪ ፓርክ የሚገነባው የማዳበሪያ ፋብሪካ የመጀመሪያ ምዕራፍ ግንባታ እኤአ በ2022 ዓ.ም. ይጠናቀቃል ተብሎ ይጠበቃል።  በዚያን  ወቅትም እስከ 80 በመቶ ድረስ ምርት ለማምረት ይችላል።ፋብሪካው ወደ ምርት ሲገባ ኢትዮጵያ የማዳበሪያ ፍላጎቷን ሙሉ በሙሉ በራሷ አቅም እንድትሸፍን ከማስቻሉም በላይ ከፍተኛ የውጪ ምንዛሪ በማዳን ረገድም ጉልህ ሚና ይጫወታል፡፡ በሀገሪቱ በዘርፉ ያለውን ምርታማነት በትንሹ በ40 በመቶ ይጨምራል፡፡ከዚህ በተጨማሪም ፋብሪካው በግንባታው ወቅት ለ1,200 ዜጎች እንዲሁም ወደ ምርት ሲገባ 500 ለሚሆኑ ዜጎች የሥራ ዕድል ይፈጥራል፡፡በአገሪቷ ለማዳበሪያ ምርት የሚያገለግሉ እንደ ፖታሽ የመሳሰሉ ጥሬ እቃዎች መኖራቸው መልካም አጋጣሚ መሆኑንና ከተወሰኑ ዓመታት በኋላ ፍላጎትን በማሟላት ወደ ውጪ ለመላክ ጥረት እንደሚደረግም ተገልጿል፡፡በስምምነቱ ላይ እንደተገለፀው ፋብሪካው እኤአ ከ2022  ጀምሮ በዓመት 2.5 ሚሊዮን ቶን ማዳበሪያ ያመርታል። ሁለቱ አገሮች በዚህ አይነት መልኩ አብረው መስራታቸው አዳጊ አገራት እርስ በርሳቸው የሚተጋገዙበት፤ የደቡብ ለደቡብ ትብብር ማሳያ ነው፡፡ሁለቱ አገሮች በጋራ ሊሰሩባቸው ባሰቧቸው 13 ዋና ዋና የልማት መስኮችም የመግባቢያ ስምምነቶችን ተፈራርመዋል።በውኃ አያያዝና በመስኖ ልማት ዘርፍ፣ የሁለትዮሽ ቢዝነስ ምክር ቤት ለመመስረት፣ የኢንዳስትሪ ፓርኮች ሎጂስቲክስ አቅርቦት፣ የሳይንስ፣ ቴክኒክና ባህል ትብብር፣ የሁለትዮሽ የአየር ትራንስፖርት፣ የንግድ ዘርፍ እድገትና ተደጋጋሚ ታክስን ለማስቀረት የምግብ ማቀነባበሪያ ፋብሪካ ማቋቋም፣ በኢንቨስትመንት ማስፋፋትና ጥበቃ፣ በግብርና ዘርፍ በጋራ ለመስራትና በታዳሽ ኃይል ዘርፍ የሚያስችሉ የመግባቢያ ሰነዶች ከተፈረሙት መካከል ተጠቃሽ ናቸው።ኢትዮጵያ በሞሮኮ ኢምባሲ መክፈቷን ተከትሎ ሞሮኮ በአፍሪካ ሕብረት እስከ መጪው የሕብረቱ ስብሰባ ድረስ በመመለስ አባልነቷን ለማረጋገጥ የምታደርገውን ጥረት እንደሚያግዝም ተመለክቷል፡፡ንጉስ መሐመድ በንግስና ዙፋን ከተቀመጡበት 1991 ዓ.ም. ወዲህ ወደ ኢትዮጵያ ሲመጡ ለመጀመሪያ ጊዜ ሲሆን ከንጉሱ ጋር ከፍተኛ የአገሪቱ ባለስልጣናትና 30 ባለሀብቶች መጥተው እንደነበርም ታውቋል፡፡ንጉስ መሐመድ የሁለት ቀን ጉብኝታቸውን አጠናቀው ከህዳር13-18፣ 2009 ዓ.ም. የሚካሄደውን የፈረንሳይኛ ቋንቋ ተናጋሪዎች ዓለም አቀፍ ስብሰባን ለመካፈል ወደ ማዳጋስካር ተጉዘዋል፡፡